b'\n_START_ARTICLE_\nJanez Jenko (duhovnik)\n_START_SECTION_\n\xc5\xbdivljenje\n_START_PARAGRAPH_\nRodil se je o\xc4\x8detu pekovskemu mojstru na Gosposvetski cesti, sestra je vstopila v karmeli\xc4\x8danski samostan. Po maturi na klasi\xc4\x8dni gimnaziji je vstopil v ljubljansko bogoslovje. 29. junija 1929 je prejel ma\xc5\xa1ni\xc5\xa1ko posve\xc4\x8denje in leta 1930 za\xc4\x8del delo kot kaplan v Sodra\xc5\xbeici. Leta 1933 je bil prestavljen v Dobrepolje, nato pa \xc5\xa1e istega leta kot prvi kaplan v \xc5\xbdu\xc5\xbeemberk, kjer je ostal do druge svetovne vojne. Junija 1942 se je zaradi bolj\xc5\xa1evisti\xc4\x8dne revolucije umaknil v Ljubljano, vendar je ostal v stiku z \xc5\xbeupnikom in dekanom Karlom Gnidovcem. Jeseni 1943 je za\xc4\x8del pomagati ustanovljenemu domobranstvu, leta 1944 je bil imenovan za voja\xc5\xa1kega kurata. Maja 1945 je bil med zajetimi na vlaku, s katerim so domobranci iz Ljubljane evakuirali vojne ranjence. Partizani so vlak zajeli pri Radovljici, ga nato premikali do Jesenic in do Blejske Dobrave, nato pa \xc4\x8dez nekaj dni v Ljubljano (Moste) in potem do Vi\xc5\xbemarij. Janeza Jenka so zadnji\xc4\x8d videli julija 1945 v \xc5\xa0kofovih zavodih, ki so po koncu vojne postali koncentracijsko tabori\xc5\xa1\xc4\x8de, od koder so jetnike odva\xc5\xbeali na mori\xc5\xa1\xc4\x8da. Nekdo je zapisal, da je bil kurat Jenko med \xc5\xbertvami, ki so jih umorili v Ko\xc4\x8devskem rogu.'